GB रोड की वेश्या से लव-मैरिज की; शव सूटकेस में डाल नहर में बहाया
हरियाणा के पलवल में साइबर ठगी में गिरफ्तार युवक से हुई पूछताछ के बाद पुलिस ने बड़ा खुलासा किया। उसने 2 साल पहले पत्नी की गला दबाकर हत्या कर दी थी और शव को सूटकेस में डाल कर नहर में फेंक दिया था। उसने दिल्ली
हरियाणा के पलवल में साइबर ठगी में गिरफ्तार युवक से हुई पूछताछ के बाद पुलिस ने बड़ा खुलासा किया। उसने 2 साल पहले पत्नी की गला दबाकर हत्या कर दी थी और शव को सूटकेस में डाल कर नहर में फेंक दिया था। उसने दिल्ली में GB रोड पर वेश्या लड़की से लव-मैरिज की थी। शराब के नशे में झगड़े के बाद हत्या कर दी। पुलिस ने छाता नहर से शव तो बरामद कर लिया था, लेकिन तब युवती की पहचान नहीं हो पायी थी। 2 साल बाद अब हत्या का भेद खुला।
पढ़िए कैसे खुला राज...
पुलिस ने 3 साइबर ठग किए गिरफ्तार
पलवल के डीएसपी संदीप मोर ने पत्रकारों से बातचीत में बताया कि CIA प्रभारी मोहम्मद इलियास के नेतृत्व में टीम ने 3 जुलाई को आल्हापुर गांव से 3 साइबर ठगों को गिरफ्तार किया था। साइबर ठग आल्हापुर स्थित मकान में काल सेंटर चलाकर लोगों को लोन दिलाने के नाम पर ठगी कर रहे थे। पुलिस ने संचालक ललित, भावना और अजीत को गिरफ्तार किया था।
पूछताछ में चौथे आरोपी का पता चला
रिमांड के दौरान आरोपी ललित ने बताया कि उसके साथ कृष्णा कॉलोनी का रहने वाला उसका साला हेमंत वर्मा भी इस गिरोह में शामिल है। ललित की निशानदेही पर पुलिस ने चौथे आरोपी हेमंत वर्मा को भी गिरफ्तार कर लिया। डीएसपी ने बताया कि जब हेमंत वर्मा से सख्ती से पूछताछ की तो उसने बड़ा खुलासा किया।
चौथे आरोपी ने बताई हत्याकांड की पूरी कहानी..
GB रोड जाता था, वहां वेश्या से प्यार हुआ तो लव मैरिज की
साइबर ठगी के चौथे आरोपी हेमंत ने पुलिस को बताया कि उसने दिल्ली स्थित जीबी रोड़ पर वेश्यावृत्ति करने वाली एक लड़की से प्रेम होने के बाद कोर्ट में लव मैरिज की थी। वह अक्सर जीबी रोड पर जाता था। इस दौरान उसे युवती से प्यार हो गया। वर्ष जनवरी 2021 में युवती को कृष्णा कॉलोनी में ले आया और दोनों एक साथ रहने लगे। उसकी पत्नी शराब पीने की आदि थी।
पत्नी ने शराब मंगाई, दोनों ने पी, फिर झगड़ा हुआ तो गला दबाया
हेमंत के अनुसार 12 नवंबर 2021 को उसकी पत्नी ने शराब पीने की इच्छा जताई। इसके बाद वह घर शराब ले आया और दोनों ने शराब पी। शराब के नशे में दोनों के बीच झगड़ा हो गया। उसने झगड़े में अपनी पत्नी की गला दबाकर हत्या कर दी। हत्या करने के बाद वह डर गया था। हत्या के बारे में उसने घर में अपने पिता राजेंद्र और माता सीमा को बताया।
ऑटो में शव लेकर जीजा के घर गया, फिर गाड़ी में ले जाकर नहर में फेंका
बाद में उसने अपने जीजा ललित व बहन नीतू से संपर्क किया तो जीजा ने आल्हापुर स्थित अपने मकान पर शव लाने के लिए कहा। वह शव को सूटकेस में पैक करने के बाद ऑटो में रखकर जीजा के मकान पर पहुंच गया। वहां से जीजा की गाड़ी में शव को रखकर छाता (यूपी) के पास नहर में फेंक कर वापस आ गए।
पुलिस बोली- तब शिनाख्त नहीं हुई थी, लोकल पुलिस को बताया
डीएसपी संदीप मोर ने बताया कि छाता पुलिस ने नहर से शव बरामद कर अज्ञात के खिलाफ हत्या का मुकदमा दर्ज कर लिया था। लेकिन युवती की शिनाख्त नहीं हो पाई थी। सीआईए ने मामले में आरोपी की गिरफ्तारी को लेकर छाता पुलिस को सूचित कर दिया है।